
A planetáris határréteg-magasság napi menetének vizsgálata a Kárpát-medencei térség nyári időszakában különböző időjárási helyzetekben

Dolgozatom a planetáris határréteg-magasság (Planetary Boundary Layer Height-PBLH) napi menetével foglalkozik a nyári időszakban, különböző időjárási helyzetekben. Célom az ELTE Meteorológiai Tanszéken végzett WRF modellfuttatások feldolgozása. A vizsgált időszak 2013. június-augusztus.
A bevezető tartalmazza a planetáris határréteg általános leírását és a pályamunka motivációját. A következő rész a módszertan. Az WRF modellfuttatások adatait script programozás segítségével, GrADS rajzoló programmal dolgoztam fel. A GrADS segítségével diagramokat készítettem a PBL magasságának napi menetéről. Ezt követte az időjárási helyzetek feldolgozása az Országos Meteorológiai Szolgálat (OMSZ) napi szöveges és térképes jelentései alapján. A határréteg vizsgálatok az OMSZ szegedi obszervatóriumának térségére készültek. A PBL magasságának napi meneteit ábrázoló diagramok alakja jellegzetes eltéréseket mutatott a különböző időjárási helyzetek során, kiváltképpen azokon a napokon, amelyek során hideg front haladt át a vizsgált terület fölött; a hidegfront elvonulását követő napokon; és a frontmentes derült napokon.
A közeljövő céljaként tűztük ki az adatbázis kiterjesztését a 2012. illetve a 2014. évekre.



